《赠高待聘》
宋代·陈藻

待聘先生二十六，弟子满堂脩几束。下床一面月几千，有客市廛钱别录。

为儿不诵杞菊篇，举箸欠鱼须要肉。老夫弱冠奇一秋，飘零来问君平卜。

先生称我有隽才，满县青矜皆拭目。一日仅能赴三饭，折简叩扉知几幅。

今夜酒移明夜醉，凌晨乞展黄昏速。四边延我入师席，席则有馀身不足。

高子行年已若干，更度四期心从欲。月钱祗直晓点心，薪蔬尽此携儿畜。

抱书谁肯访吾门，看君有是犹沾禄。井泉比旧百倍深，汲人绠短无麻续。

时去技精分愈穷，时来浅学难逃福。贩商射利偶赢馀，便诧巧谋能润屋。

莫待黄金当散时，舟车到处遭颠覆。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。